Култ Врховног бића
Култ Врховног бића () је била врста деизма успостављена од стране Максимилијана Робеспјера у периоду Француске револуције, односно јакобинске диктатуре (1793-1794). Био је супротстављен тзв. Култу Разума.

Историја 
Француска револуција је донела многе радикалне промене у Француској. Једна од најосновнијих била је дехристијанизација Француске. То је тековина јакобинског терора и Ебертоваца, предвођених Жаком Ебером, који су успоставили тзв. "Култ Разума". Максимилијан Робеспјер је одмах устао против Култа Разума исмевајући његове идеје. Култ Врховног бића настао је као одговор на Култ Разума. Готово у потпуности га је осмислио сам Робеспјер. Званично га је објавио Национални конвент 7. маја 1794. године. Робеспјер је покушао да успостави рационалу оданост божанству. Основни принципи новог култа били су веровање у постојање бога и бесмртност људске душе. Иако култ Врховног бића није био у супротности са хришћанством, он је по својим карактеристикама ближи религијама старих Грка и Римљана. Марта 1794. године Робеспјер се обрачунао са Ебером и осталим вођама Ебертоваца и Култа Разума пославши их на гиљотину. То је период врхунца његове моћи и моћи Комитета јавног спаса. Култ Врховног бића и његови фестивали допринели су Термидорској реакцији и паду Робеспјера и јакобинаца. Култ нестаје заједно са Робеспјером. Званично га је забранио Наполеон Бонапарта Законом о култовима од 8. априла 1802. године. Истим законом забрањен је и Култ Разума.

Види још 
 Максимилијан Робеспјер
 Жорж Дантон
 Јакобинска диктатура
 Култ Разума

Извори 
 Алберт Собоул; Француска револуција, Напријед, Загреб (1966)
 Ј. В. Тарле; Историја новог века, Научно дело, Београд (2008)

Религија и Француска револуција